Mogen Motorsports
**Mugen Motorsports** on japanilainen yhtiö, jonka Hirotoshi Honda (Honda Motor Companyn perustajan Soichiro Hondan poika) vuonna 1973 perusti. Mugen, joka tarkoittaa "ilman rajaa", on moottorien ja moottoriosien valmistaja, ja se tekee tiivistä yhteistyötä Honda Motor Companyn kanssa. Huolimatta perheyhteyksistä Mugen ei ole, eikä ole koskaan ollut Hondan omistama. Asiat olivat mutkikkaita jonkin aikaa, kun Mugenin omisti ja sitä johti Hirotoshi Honda, joka on ollut Hondan pääosakas siitä asti, kun hänen isänsä kuoli vuonna 1991.

Yhtiö kilpailee Hondan autoilla Super GT -luokassa. Mugen oli mukana voittamassa Formula 3000 -sarjan mestaruutta vuosina 1990 ja 1991. Tämä lopulta johti Mugenin tuloon Formula 1 -sarjaan. F1:ssä se oli mukana kaudesta 1992 kauteen 2000. Vuoteen 2005 asti se oli Formula Nippon -sarjan yksinomainen moottoritoimittaja.

Yhtiö myy osia autojen virittämiseen myös harrastajille.

Formula 1
---------

Vuonna 1991 Mugen valmisti Hondan V10-moottoreita Tyrrell-tallille, mutta seuraavana vuonna moottorit nimettiin Mugen MF351H -nimisiksi, ja ne toimitettiin Footwork-tallille. Kaudella 1993 Mugen jatkoi yhteistyötä Footworkin kanssa, ja valmisti MF351H:sta B-version.

Vuoden lopussa Mugen vaihtoi Team Lotus -talliin, joka suunnitteli uutta Lotus 109 -autoa. Tallilla oli rahavaikeuksia, ja 109-runko valmistui myöhässä. Mugenin ZA5C-moottori ei kyennyt näyttämään tehojaan, ja Lotuksen vetäydyttyä sarjasta kauden jälkeen, Mugen vaihtoi Ligier-talliin. Uusien sääntöjen mukaan valmistettiin 3,0-litrainen MF301H-moottori. Yhteistyö Ligierin kanssa tuotti Mugenille ensimmäisen Formula 1 -voiton Monacon GP:ssä 1996, jolloin Olivier Panis ajoi voittoon.

Alain Prostin ostettua Ligierin vuonna 1997 tallin nimeksi tuli Prost Grand Prix. Talli käytti Mugenin MF301H-B -moottoreita. Prostin Jarno Trulli johti Itävallan GP:tä, mutta hänen moottorinsa hajosi. Prost solmi sopimuksen Peugeot'n kanssa, joten Mugenin oli etsittävä uutta yhteistyökumppania. Mugen teki kaksivuotisen sopimuksen Jordan Grand Prix -tallin kanssa, jolle Mugen valmisti MF201H-C moottorin. Kausi 1998 ei ollut menestyksekäs ennen Belgian GP:tä, jolloin Jordan-kuljettajat Damon Hill ja Ralf Schumacher ottivat tallille kaksoisvoiton.

Kausi 1999 tuotti vielä lisää tuloksia, kun Heinz-Harald Frentzen voitti kahdesti, mutta sitten Honda Motor Company ilmoitti tuovansa omia moottoreitaan BAR-tallille. Mugen vetäytyi F1-sarjasta kauden 2000 lopussa jättäen kuitenkin Hondan valmistamaan moottoreita Jordanille.

Lähteet
-------

1. ↑  Honda quits as Mugen president *F1 News*.  3.7.2003. Autosport.com.  Arkistoitu 31.7.2017. Viitattu 31.7.2017. (englanniksi)
2. 1 2 3  Mugen-Honda (Engine Manufacturer) ChicaneF1.com. Viitattu 31.7.2017. (englanniksi)
3. ↑  GRAND PRIX DE MONACO - RACE RESULT *Results - Archive 1950-2016*. Formula 1.com. Viitattu 31.7.2017. (englanniksi)
4. ↑  Jarno Trulli *Biography*. Motor Sport Magazine. Viitattu 4.1.2020. (englanniksi)
5. ↑  1998 FOSTER'S BELGIAN GRAND PRIX - RACE RESULT *Results - Archive 1950-2016*. Formula 1.com. Viitattu 31.7.2017. (englanniksi)
6. ↑  MOBIL 1 GRAND PRIX DE FRANCE 1999 - RACE RESULT *Results - Archive 1950-2016*. Formula 1.com. Viitattu 31.7.2017. (englanniksi)
7. ↑  GRAN PREMIO CAMPARI D'ITALIA 1999 - RACE RESULT *Results - Archive 1950-2016*. Formula 1.com. Viitattu 31.7.2017. (englanniksi)
8. ↑  BAR 'lands Honda engine deal' *F1 News*.  27.4.1999. Autosport.com.  Arkistoitu 31.7.2017. Viitattu 31.7.2017. (englanniksi)
9. ↑  Mugen to leave F1 at end of season *F1 News*.  3.7.2000. Autosport.com.  Arkistoitu 31.7.2017. Viitattu 31.7.2017. (englanniksi)
10. ↑  Jordan lands works Honda deal for 2001 *F1 News*.  29.6.2000. Autosport.com.  Arkistoitu 31.7.2017. Viitattu 31.7.2017. (englanniksi)

Aiheesta muualla
----------------

* Kuvia tai muita tiedostoja aiheesta **Mugen Motorsports** Wikimedia Commonsissa

* Mugenin viralliset sivut (Arkistoitu – Internet Archive)